Hoe om jou droom klerekas te skep(Foto: EVG Kowalievska/Pexels) Deur Lizel van der Westhuizen Hoe lekker sal dit nie wees om die perfekte klerekas te hê nie – een waaruit jy elke oggend inspirasie kan put. Een waarin elke item jou vlei en die uitrustingopsies eindeloos is. As dit maar net so kon wees, né? Alhoewel dit seker nooit perfek sal wees nie, is dit wel moontlik om ŉ klerekas saam te stel wat jou vorm en ouderdom vlei, aan jou leefstylbehoeftes voldoen en talle uitrustingopsies bied. Die geheim is dat dit kennis, beplanning, tyd en ŉ mate van toewyding verg. Niks wat die moeite werd is, kom gewoonlik maklik nie. Kom ons pak dié spreekwoordelike olifant in die kamer stap vir stap: Dit sal jou eie unieke mengsel van klassiek, natuurlik, dramaties, vroulik, kreatief, sexy of elegant wees. Wanneer kledingstukke en bykomstighede jou stylpersoonlikheid weerspieël, sal jy uiteindelik dinge sê soos: “Dit is so ek!”. Sodra jy jou persoonlikheid ken, kan dit in alle aspekte van jou lewe aangewend word; by die werk, by die huis en selfs wanneer jy kuier en jouself geniet. Lees gerus weer die rubriek oor hoe om jou eie unieke stylpersoonlikheid te bepaal of besoek Myprivatestylist.com vir nog hulp en inspirasie. (Foto verskaf) As die items in jou kas nie by jou leefstyl pas nie, is dit moeilik om iets te kry om aan te trek – selfs al het jy baie klere. Die maklikste manier om dit te bepaal, is om sirkelgrafieke te gebruik om ŉ opgawe te maak en dit dan te vergelyk met wat in jou klerekas is. Teken ŉ sirkel-/ terttekening en voeg elke item (klere vir verskillende geleenthede) by as ŉ sny van die totaal per week of maand, soos jy verkies. Jou klerekas moet dieselfde persentasies as jou grafiek weerspieël. Sodra jy verstaan ​​wat jou leefstyl behels, kan jy jou begroting aanwend vir dinge wat jy regtig nodig het en jy sal nie so in die versoeking wees om net te koop nie. (Foto verskaf) ŉ Algemene probleem wat ek sien wanneer ek kliënte se klerekaste ontleed, is dat hulle swaarverdiende geld op die verkeerde kledingstukke spandeer. Dikwels word groot bedrae bestee aan items soos deftige rokke wat net een of twee keer gedra word, terwyl alledaagse klere – wat meer gereeld gebruik word – van ŉ swakker gehalte is as wat dit moet wees. Werk uit hoeveel ŉ uitrusting jou gekos het en deel dit dan deur die hoeveelheid kere wat jy dit dra om te bepaal of dit wel bekostigbaar is. Wanneer jy nie weet wat om aan te trek nie, is dit meestal nie omdat jy nie klere het nie – maar eerder omdat jy te veel het en alles saam in jou kas geprop is. Wanneer jy jou klerekas meer vaartbelyn maak, stel jy jouself oop vir stylsukses. Dit beteken jy moet die items uitgooi wat jy nie meer dra nie, wat in ŉ swak toestand is, nie meer jou styl is nie of verouderd is. Bêre items wat nie in seisoen is nie, en organiseer dit wat in jou kas oorbly volgens ŉ stelsel wat vir jou werk. Hou enige basiese en klassieke items wat tydloos is, soos jou swart rok, noodsaaklike T-hemde, soliede donker denimbroeke, swart pasbroeke en pasgemaakte baadjies, in jou kas. Dit kan by verskeie items gedra word. Hou ook daardie kledingstukke waaroor jy mal is uit vir spesiale geleenthede. (Foto verskaf) (Foto verskaf) Gee jou verbeelding vlerke en raak kreatief. Op hoeveel maniere kan jy daardie T-hemp, trui of rok dra? As dit ŉ T-hemp is, kan jy probeer om dit in ŉ romp te steek of dit in ŉ knoop vas te maak en saam met ŉ hoë middellyf-rokkie te dra. Jy kan dit ook onder ŉ pasgemaakte baadjie of trui met ŉ patroon aantrek. Soek gereeld maniere om elke kledingstuk in jou kas ten minste twee tot vier keer per maand te dra. Soos met alles anders, maak oefening als perfek. Deur te eksperimenteer met jou styl en te werk na ŉ perfekte kombinasie-klerekas, sal jou styl, selfvertroue en kleredrag verbeter. Moenie moedeloos raak nie. Om jou meng-en-pas-klerekas te ontdek is ŉ proses. Omhels dit! Moenie bang wees om nuwe neigings te probeer nie, en moenie bang wees om te hou by wat jy weet nie. Kry ŉ balans tussen oud en nuut om ŉ meng-en-pas-klerekas te skep wat een van jou sterkste bondgenote sal word.